其實我一直都好想去日本睇下鍾乳洞. 不過好多鍾乳洞都山卡啦咁遠, 專登渣車去又好無謂. 點知原來沖繩都有鍾乳洞, 仲要係位於一個主題公園 – 沖繩文化王國入面, 咁就岩晒喇. 一齊黎睇下啦.
話明主題公園就梗係要比入場費啦. 如果你想入場兼睇埋玉泉洞(鍾乳洞)既話就揀Plan B (即係¥1,240). 沖繩文化王國位於南城市, 如果你由那霸市渣車過黎既話車程約一小時 (GPS等等最尾先講, 因為有好重要既注意事項). 另外, 雖然我為大家影左巴士班次既相. 但係由於你要喺系滿轉巴士先可以過到黎. 所以都係自駕算喇. 好喇, 無問題就入場喇!!
第一件事, 行下玉泉洞先. 上面個地圖清楚比大家睇到, 由入口開始單程行到出口就可以. 不過路程好似有成2公里, 要行20分鐘, 要留心體力! 好彩樓梯唔算多, 出口仲有扶手電梯添. 另外, 洞入面比較涼, 夏天去記得著多件褸.
行完玉泉洞, 繼續沖繩文化王國既行程. 其實呢個主題公園係一個琉球體驗館黎, 呢度主要係比你感受下做琉球人既感覺, 包括玩三味線(沖繩傳統樂器), 燒玻璃, 著下琉球服裝等等. 可惜既係, 全部都要另外收費.
|有SEGWAY租, 不過價錢偏貴. 加上園內可以比你用SEGWAY遊覽既地方唔多. 所以得物無所用.|
如果大家有追開我Blog既朋友都記得, 沖繩賣既玻璃不一定係沖繩做的, 唔想買錯的話, 請睇番《森之玻璃館》篇.
公園既最後一個景點, 當然手信鋪吧! 呢度啲野又唔貴喎. 買件日系T-Shirt不知幾型!